મુલુંડ-ઈસ્ટના ડમ્પિંગ ગ્રાઉન્ડને કારણે એની આસપાસ રહેતા લોકોને શ્વાસ લેવાની સમસ્યા, સ્કિનની અલગ-અલગ બીમારીઓમાં થઈ રહેલા વધારાને કારણે પ્રશાસને સુનિશ્ચિત કર્યું છે કે આ ડમ્પિંગ ગ્રાઉન્ડ સામાન્ય લોકોના સ્વાસ્થ્ય માટે હાનિકારક છે અને એને વૈજ્ઞાનિક પદ્ધતિના ઉપયોગ દ્વારા પૂરી રીતે ત્યાંથી સાફ જ કરી દેવું જોઈએ. આ કારણસર BMCએ ૫.૫ કરોડ રૂપિયાનો કૉન્ટ્રૅક્ટ મિટકોન કન્સલ્ટન્સી ઍન્ડ એન્જિનિયરિંગ સર્વિસિસ લિમિટેડને આપ્યો છે જેની મદદથી તેઓ આ ડમ્પિંગ ગ્રાઉન્ડના કચરાનો વૈજ્ઞાનિક રીતે નાશ કરશે. આ તો રહી BMCના પ્રયત્નોની વાત, પણ આપણા મુલુંડવાસીઓ પણ કોઈનાથી પાછળ પડે એવા નથી. તેઓ પણ ખભાથી ખભા મિલાવીને મુલુંડને સ્વચ્છ બનાવવા બનતા પ્રયત્ન કરી રહ્યા છે.